paragraph_text: Fragile je četvrti studijski album engleskog progresivnog rock sastava Yes. Album je objavljen 26. studenog 1971. godine, a objavila ga je diskografska kuća Atlantic Records. Nakon turneje povodom prijašnjeg albuma The Yes Album objavljenog ranije te godine grupa se vratila u London kako bi počela raditi na novom studijskom albumu. Rano u procesu stvaranja klavijaturist Tony Kaye bio je otpušten zbog prevelike želje da klavijature budu više elektronske. Ubrzo ga je zamijenio Rick Wakeman, klavijaturist sastava The Strawbs, kojemu je iskustvo s mnogim instrumentima pomoglo razviti glazbu skupine, uz dodatak električnog glasovira, čembala, melotrona i minimooga. Četiri skladbe zajedno je napisao sastav; ostalih pet pjesama samostalno je napisao svaki njegov član. Prvi je album grupe čiji je omot ilustrirao Roger Dean, koji će kasnije dizajnirati još mnogo omota i logotipova za skupinu.